RATCH เตรียมซื้อหุ้นโรงไฟฟ้าพลังงานลม “Mount Emerald”เพิ่มอีก 50%
RATCH เตรียมซื้อหุ้นโรงไฟฟ้าพลังงานลม “Mount Emerald” เพิ่มอีก 50% ส่งผลถือเพิ่มเป็น 100%
29 มิ.ย. 2559

บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH ระบุว่า เมื่อวานนี้ (28 มิ.ย.) บริษัท ราช-ออสเตรเลีย คอร์ปอเรชั่น จำกัด (RAC) ซึ่งเป็นบริษัทย่อยทางอ้อมที่ RATCH ถือหุ้นอยู่ 80% นั้น ได้ลงนามสัญญาซื้อขายหุ้น Mount Emerald Wind Farm Pty ซึ่งเป็นผู้ดำเนินโครงการโรงไฟฟ้าพลังงานลม Mount Emerald ในออสเตรเลีย โดยจะเป็นการซื้อหุ้น 50% จาก Port Bajool Pty Ltd. ซึ่งเป็นผู้ร่วมทุนในโครงการดังกล่าว คิดเป็นมูลค่า  10 ล้านเหรียญออสเตรเลีย
สำหรับการชำระเงินจะแบ่งเป็น 2 งวด โดยงวดแรก จะชำระสัดส่วน 25% ภายใน 10 วันทำการหลังจากลงนามสัญญาซื้อขายหุ้น และงวดที่ 2 จะชำระสัดส่วน 75% ภายใน 160 วันหลังจากลงนามสัญญาซื้อขายหุ้น ซึ่งภายหลังการซื้อขายแล้วเสร็จ RAC จะถือหุ้นเพิ่มใน Mount Emerald Wind Farm Pty ในสัดส่วน 100% จากเดิมที่ถืออยู่ 50% ซึ่งจะส่งผลให้สามารถได้รับรายได้และกำไรจากโครงการเพิ่มขึ้น